Svend Erik Hovmand (V), 2002-11-15:
Jeg vil gerne indlede med at sige tak til ordførerne, repræsentanterne for partierne for en meget konstruktiv debat.
Vi har jo været langt omkring.
I virkeligheden kunne man på et tidspunkt næsten tro, at man befandt sig i den gamle ØD-debat for adskillige årtier siden.
Der er ikke noget at sige til, at der selvfølgelig også er overtoner af ideologiske holdninger i de synspunkter, der her kommer til udtryk, men jeg synes, det er nyttigt her at sige: Vi har i øjeblikket en almen, generel medarbejderaktieordning, og det, vi foreslår her, er noget nyt, som i den grad er inspireret af den internationalisering, som vi oplever i disse år.
Jeg synes, det er vigtigt at have som baggrund for hele den her diskussion.
Hvem skal købe virksomhedernes aktier i fremtiden?
Skal det være internationale selskaber, investeringsforeninger?
Skal det være medarbejderne i virksomhederne?
Den diskussion er jo i sig selv nyttig at tage.
Det, vi gør med det her forslag, er jo netop at åbne op for en ekstra mulighed for, at medarbejdere kan købe aktier i deres egen virksomhed eller kan få aktier i deres egen virksomhed, så vi skaber et tættere engagement mellem medarbejdere og virksomhed.
Jeg vil gerne sige, at der er meget teknik i det her forslag, og jeg vil gerne medgive, at der er brug for, at vi får lejlighed til at gennemgå de tekniske enkeltheder i det meget omfattende lovforslag, som der er tale om.
Jeg vil derfor af samme grund også afstå fra at gå ind i mange af de technicalities, som har været fremhævet her.
Jeg vil dog sige, at det er nyttigt i hvert fald at rydde et par misforståelser af vejen.
Hvis man nu forestillede sig en situation, hvor man siger: Jamen altså det er meget lukrativt at få aktieoptioner, som det her har været brugt som argument.
Lad os så se på den reelle situation set fra en lønmodtagers side.
Hvis vi siger, at lønmodtageren får 100 kr. i dag, så trækkes han i skat, 63 pct., og så er der 37 kr. tilbage.
Hvis nu han får udbetalt sit vederlag eller sin løn efter de nye regler, som dette lovforslag indebærer, så er det sådan, at virksomheden jo ikke har fradrag for den måde, man udbetaler løn på her.
Det vil sige, at man forlods trækker 30 pct. fra, og det vil sige, at der er 70 tilbage. Hvad så?
Så trækker man 30 pct.
af disse 70, og det vil sige, at ud fra et lønmodtagersynspunkt er der ikke den voldsomme forskel.
Jeg vil med det her bare sige, at man i diskussionen åbenbart helt har overset, at virksomheden jo ikke har fradrag for det her, sådan som virksomheden har for almindelige lønmodtagere.
Det synes jeg er en ting, man i hvert fald lige skal være opmærksom på.
Man skal også være opmærksom på, at hvis man sælger en option, bliver man jo beskattet. Hvis man skal have den lave skat, så skal man jo have en aktie, og en aktie indebærer også, at man har en risiko.
Det er jo ikke sådan, at man risikofrit har en aktie, som man skal ud og sælge. Jeg vil gerne gøre opmærksom på, at lovforslaget her jo er et lovforslag, der på mange måder ligner ordninger, man kender andre steder i verden.
Jeg synes, det er nyttigt, at vi i hvert fald ikke lukker øjnene for, at der også sker en udvikling i verden omkring os.
Hvis vi ser på nogle af de virksomheder, der er helt nye, specielt it-virksomheder, så ved vi jo, at risikoen her er ganske betydelig.
Der er mange, der har brændt sig på it-aktier.
Derfor vil jeg bare sige, at der er mange aspekter i den form, vi her lægger op, som jeg synes er meget nyttige at få gennemdiskuteret. Jeg skal heller ikke lægge skjul på, at der selvfølgelig også er nogle usikkerheder.
Der har f.eks. været en diskussion om provenu.
Jeg vil gerne gøre opmærksom på, at hvis man ser på udmøntningen af konkurrencepakken og ser, hvordan den i virkeligheden var sammensat, fremgår det jo meget klart, at der her var budgetteret med, at vi fremsatte et forslag til fremme af aktier og aktieoptioner som aflønning.
Jeg vil gerne afslutningsvis som sagt takke for en konstruktiv debat.
Jeg synes, der er kommet mange spændende aspekter frem i debatten.
Jeg glæder mig til et udvalgsarbejde, hvor vi forhåbentlig får lejlighed til også at dyrke mere detaljerede spørgsmål.